ΑΙΤΙΟΛΟΓΙΚΗ ΕΚΘΕΣΗ

Βάσει της σχετικής εντολής του Συμβουλίου[1], η Επιτροπή, εξ ονόματος της Ευρωπαϊκής Ένωσης, διαπραγματεύθηκε με τη Δημοκρατία της Μοζαμβίκης με προοπτική την ανανέωση του πρωτοκόλλου της συμφωνίας αλιευτικής σύμπραξης μεταξύ της Ευρωπαϊκής Ένωσης και της Δημοκρατίας της Μοζαμβίκης. Μετά το πέρας των διαπραγματεύσεων, στις 2 Ιουνίου 2011, μονογραφήθηκε νέο πρωτόκολλο συμφωνίας. Καλύπτει περίοδο τριών ετών με αφετηρία την έκδοση της σχετικής απόφασης του Συμβουλίου για την προσωρινή εφαρμογή του πρωτοκόλλου και μετά τη λήξη του ισχύοντος πρωτοκόλλου, στις 31 Δεκεμβρίου 2011.

Η προκείμενη διαδικασία σχετικά με την κατανομή μεταξύ των κρατών μελών των αλιευτικών δυνατοτήτων βάσει του παρόντος πρωτοκόλλου κινείται παράλληλα με τις διαδικασίες που αφορούν την απόφαση του Συμβουλίου, με συναίνεση του Ευρωπαϊκού Κοινοβουλίου, για τη σύναψη του νέου πρωτοκόλλου και την απόφαση του Συμβουλίου για την υπογραφή και την προσωρινή εφαρμογή του πρωτοκόλλου αυτού.

Το νέο πρωτόκολλο παρέχει στους εφοπλιστές της Ευρωπαϊκής Ένωσης αλιευτικές δυνατότητες στην αλιευτική ζώνη της Μοζαμβίκης για 43 γρι-γρι και 32 παραγαδιάρικα. Σύμφωνα με τη Συνθήκη, πρέπει να καθοριστεί η μέθοδος κατανομής των αλιευτικών δυνατοτήτων μεταξύ των κρατών μελών.

Ζητείται από την Επιτροπή να εγκρίνει την παρούσα πρόταση και να τη διαβιβάσει στο Συμβούλιο.

2011/0376 (NLE)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με την κατανομή των αλιευτικών δυνατοτήτων βάσει του πρωτοκόλλου της συμφωνίας αλιευτικής σύμπραξης μεταξύ της Ευρωπαϊκής Ένωσης και της Δημοκρατίας της Μοζαμβίκης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3,

Έχοντας υπόψη την πρόταση της Επιτροπής[2],

Εκτιμώντας τα ακόλουθα:

1. Στις 2 Ιουνίου 2011 μονογραφήθηκε νέο πρωτόκολλο της συμφωνίας αλιευτικής σύμπραξης μεταξύ της Ευρωπαϊκής Ένωσης και της Δημοκρατίας της Μοζαμβίκης, το οποίο παρέχει στα σκάφη της Ένωσης αλιευτικές δυνατότητες στα ύδατα υπό την κυριαρχία ή τη δικαιοδοσία της Μοζαμβίκης σε θέματα αλιείας.

2. Το Συμβούλιο ενέκρινε στις […] την απόφαση αριθ. XXX/2010/EΕ[3] σχετικά με την υπογραφή και την προσωρινή εφαρμογή του νέου πρωτοκόλλου.

3. Πρέπει να καθοριστεί η μέθοδος κατανομής των αλιευτικών δυνατοτήτων μεταξύ των κρατών μελών για τη διάρκεια του πρωτοκόλλου.

4. Σύμφωνα με το άρθρο 10 παράγραφος 1 του κανονισμού (ΕΚ) αριθ. 1006/2008, της 29ης Σεπτεμβρίου 2008, σχετικά με τις άδειες αλιείας κοινοτικών αλιευτικών σκαφών εκτός των υδάτων της Κοινότητας και για την πρόσβαση σκαφών τρίτων χωρών στα ύδατα της Κοινότητας[4], η Επιτροπή πληροφορεί τα ενδιαφερόμενα κράτη μέλη, εάν διαπιστωθεί ότι οι αλιευτικές δυνατότητες που χορηγούνται στην Ένωση δυνάμει συμφωνίας αλιευτικής σύμπραξης δεν χρησιμοποιούνται πλήρως. Η απουσία απάντησης εντός της προθεσμίας που ορίζει το Συμβούλιο θεωρείται επιβεβαίωση του γεγονότος ότι τα σκάφη του οικείου κράτους μέλους δεν θα χρησιμοποιήσουν πλήρως τις αλιευτικές τους δυνατότητες τη δεδομένη περίοδο. Είναι αναγκαίο να οριστεί η εν λόγω προθεσμία.

5. Δεδομένου ότι το ισχύον πρωτόκολλο της συμφωνίας αλιευτικής σύμπραξης λήγει στις 31 Δεκεμβρίου 2011, ο παρών κανονισμός πρέπει να εφαρμόζεται από την 1η Ιανουαρίου 2012,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

6. Οι αλιευτικές δυνατότητες που καθορίζονται στο πρωτόκολλο της συμφωνίας αλιευτικής σύμπραξης μεταξύ της Ευρωπαϊκής Ένωσης και της Δημοκρατίας της Μοζαμβίκης (εφεξής καλούμενο «το πρωτόκολλο») κατανέμονται μεταξύ των κρατών μελών ως εξής:

α) Θυνναλιευτικά γρι-γρι

Ισπανία | 22 σκάφη |

Γαλλία | 20 σκάφη |

Ιταλία | 1 σκάφος |

Σύνολο | 43 σκάφη |

β) Παραγαδιάρικα επιφανείας

Ισπανία | 16 σκάφη |

Γαλλία | 8 σκάφη |

Πορτογαλία | 7 σκάφη |

Ηνωμένο Βασίλειο | 1 σκάφος |

Σύνολο | 32 σκάφη |

7. Ο κανονισμός (EΚ) αριθ. 1006/2008 εφαρμόζεται με την επιφύλαξη των διατάξεων της συμφωνίας αλιευτικής σύμπραξης και του πρωτοκόλλου αυτής.

8. Εάν οι αιτήσεις έκδοσης αδειών αλιείας των κρατών μελών που αναφέρονται στην παράγραφο 1 δεν εξαντλήσουν τις αλιευτικές δυνατότητες που καθορίζονται στο πρωτόκολλο, η Επιτροπή λαμβάνει υπόψη τις αιτήσεις αδειών οποιουδήποτε άλλου κράτους μέλους, σύμφωνα με το άρθρο 10 του κανονισμού (ΕΚ) αριθ. 1006/2008.

9. Η προθεσμία έως την οποία τα κράτη μέλη πρέπει να επιβεβαιώσουν ότι δεν έχουν χρησιμοποιήσει πλήρως τις αλιευτικές δυνατότητες που τους έχουν κατανεμηθεί βάσει της συμφωνίας, η οποία αναφέρεται στο άρθρο 10 παράγραφος 1 του κανονισμού (EΚ) αριθ. 1006/2008, ορίζεται σε 10 εργάσιμες ημέρες από την ημερομηνία κατά την οποία η Επιτροπή ενημερώνει τα κράτη μέλη ότι οι αλιευτικές δυνατότητες δεν έχουν εξαντληθεί.

Άρθρο 2

Ο παρών κανονισμός αρχίζει να ισχύει την επομένη της ημέρας δημοσίευσής του στην Επίσημη Εφημερίδα της Ευρωπαϊκής Ένωσης .

Εφαρμόζεται από την 1η Ιανουαρίου 2012.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] Απόφαση αριθ. xxx/2011 του Συμβουλίου της xx xxx 2011 – Παρ. SEC(2010) αριθ. 1593 τελικό.

[2] ΕΕ C της , σ. .

[3] ΕΕ L …..

[4] ΕΕ L 286 της 29.10.2008, σ. 33.